সূত্র জানায়, ভারত সফরের পর বিরোধীদলীয় নেত্রী খালেদা জিয়াকে দলের থিংক ট্যাংকের কেউ কেউ নেতিবাচক প্রভাব পড়ার সম্ভাবনার কথা স্মরণ করিয়ে দিয়েছিলেন। সেদিন খালেদা জিয়া তাদের সাফ বলে দিয়েছিলেন, ভারত আমাকে যে সম্মান দিয়েছে, তার মর্যাদা আমাকে রাখতেই হবে। ভারত যেমন বাংলাদেশের বিরোধীদলীয় নেত্রী বেগম খালেদা জিয়াকে সম্মান-সমাদর দিতে কার্পণ্য করেনি, তেমনি তিনিও অকপটে বলেছিলেন, তাদের আতিথেয়তায় আমি মুগ্ধ ও অভিভূত। এমনকি শাহবাগের গণজাগরণ মঞ্চের তারুণ্যের উচ্ছ্বাসকে সমর্থন জানিয়ে তার সভাপতিত্বে অনুষ্ঠিত স্থায়ী কমিটি ঘোষণা দিয়েছিল, বিএনপি ক্ষমতায় এলেও মানবতাবিরোধী অপরাধের বিচার অব্যাহত রাখবে। কিন্তু পরবর্তীতে দ্রুত দৃশ্যপট বদলে যেতে থাকে। বিএনপি নেত্রীর সিঙ্গাপুর সফর নিয়ে আওয়ামী লীগের সাধারণ সম্পাদক ও স্থানীয় সরকার মন্ত্রী সৈয়দ আশরাফুল ইসলাম দেশে নাশকতা সৃষ্টি ও একটি বিদেশি শক্তির সঙ্গে বৈঠকের অভিযোগ আনেন। একদিকে সরকারের এই বক্তব্য, অন্যদিকে পুলিশ-জামায়াতের মুখোমুখি সহিংসতা ও সরকারের বিরোধী দল দমনের কঠোর নীতি বিএনপি নেতৃত্বকে প্রবল ঝাঁকুনি দেয়।